b'\n_START_ARTICLE_\nMammutti (vuoden 2009 elokuva)\n_START_SECTION_\nJuoni\n_START_PARAGRAPH_\nNew Yorkissa asuva vauras valkoihoinen pariskunta on omistautunut ty\xc3\xb6lleen. Leo on nopeasti kasvaneen pelisivuston perustaja, Ellen p\xc3\xa4ivystysklinikan kirurgi. Heid\xc3\xa4n 7-vuotiasta tyt\xc3\xa4rt\xc3\xa4\xc3\xa4n hoitaa filippiinil\xc3\xa4inen Gloria, jonka kahta pient\xc3\xa4 poikaa Manilassa hoitaa iso\xc3\xa4iti. Puhelimessa isompi poika vaatii \xc3\xa4iti\xc3\xa4 tulemaan kotiin, mutta iso\xc3\xa4iti vastustaa koska perhe tarvitsee rahaa talonrakennukseen. Leo joutuu viett\xc3\xa4m\xc3\xa4\xc3\xa4n aikaa Thaimaassa liikeneuvottelujen pitkittyess\xc3\xa4, tuntee itsens\xc3\xa4 l\xc3\xa4nsimaiseksi riist\xc3\xa4j\xc3\xa4ksi ja yritt\xc3\xa4\xc3\xa4 v\xc3\xa4ltt\xc3\xa4\xc3\xa4 jatkuvia seuralaistarjouksia. Ellen on turhautunut kun ei osaa kotit\xc3\xb6it\xc3\xa4 ja tyt\xc3\xa4r haluaa mieluummin viett\xc3\xa4\xc3\xa4 aikaa Glorian kanssa silloinkin, kun \xc3\xa4iti ei ole ty\xc3\xb6vuorossa. Ty\xc3\xb6ss\xc3\xa4\xc3\xa4n Ellen kiintyy \xc3\xa4itins\xc3\xa4 puukottamaksi tulleeseen pikkupoikaan, joka kuitenkin kuolee Ellenin jatkohoitoleikkauksessa. Gloria saa tiedon poikansa vammautumisesta poikajoukon ja l\xc3\xa4nsimaisen hyv\xc3\xa4ksik\xc3\xa4ytt\xc3\xa4j\xc3\xa4n k\xc3\xa4siss\xc3\xa4 ja l\xc3\xa4htee nopeasti kotiin Filippiineille. Leo harrastaa seksi\xc3\xa4 rantakyl\xc3\xa4n thaityt\xc3\xb6n kanssa, mutta katuu, kyll\xc3\xa4styy odottamaan neuvottelujen ratkeamista ja tulee kotiin Ellenin ja tytt\xc3\xa4rens\xc3\xa4 luo.\n_START_SECTION_\nVastaanotto ja kritiikki\n_START_PARAGRAPH_\nBerliinin elokuvajuhlilla osa yleis\xc3\xb6st\xc3\xa4 buuasi Mammutille. Helsingin Sanomien Nyt-liitteen Anu Silfverberg piti reaktiota yll\xc3\xa4tt\xc3\xa4v\xc3\xa4n\xc3\xa4, sill\xc3\xa4 elokuva on h\xc3\xa4nest\xc3\xa4 hyv\xc3\xa4, joskin ehk\xc3\xa4 hieman \xc3\xa4rsytt\xc3\xa4v\xc3\xa4 tietyss\xc3\xa4 saarnaavuudessaan tai naiiviudessaan._NEWLINE_Nyt-liitteen kriitikko Veli-Pekka Lehtonen piti Mammuttia maanl\xc3\xa4heisemp\xc3\xa4n\xc3\xa4 kuin siihen usein verrattua Babelia (2006). Moodysson ei h\xc3\xa4nen mukaansa edes yrit\xc3\xa4 kiert\xc3\xa4 naiiviuttaan, vaan k\xc3\xa4sittelee poliittisia aiheita ik\xc3\xa4\xc3\xa4n kuin ei-politiikkana. Ohjaaja j\xc3\xa4tt\xc3\xa4\xc3\xa4 Lehtosen mielest\xc3\xa4 elokuvansa liiaksikin tarkkailijan asemaan, mutta lis\xc3\xa4\xc3\xa4 Moodyssonin monesti tarkentavan keskeisen ty\xc3\xb6ryhm\xc3\xa4ns\xc3\xa4 (kuvaaja ja leikkaaja) kanssa n\xc3\xa4enn\xc3\xa4isen tyhj\xc3\xa4np\xc3\xa4iv\xc3\xa4isiin hetkiin, joita esitt\xc3\xa4v\xc3\xa4t kuvat kasvavat merkitysellisiksi ja tuovat teokseen poikkeuksellista elossa olon tuntua.'